༤མཚན་མའི་མཚན་ཉིད་དང་དབྱེ་བ་ངོས་འཛིན་བཅས་བཞི་ལས།དང་པོ་ནི་དོན་དམ་བདེན་པ་ནི་སྤྱིར་ཤེས་བྱ་དང་ཡུལ་མིན་ལ་དེ་རྟོགས་པའི་རྣལ་འབྱོར་མངོན་སུམ་ནི་ཡུལ་ཅན་བློ་མིན་པར་འདོད་དེ།དོན་དམ་སྤྲོས་བྲལ་མཚན་མར་མ་གྲུབ་པས་བློས་མཚན་འཛིན་དང་ཆེད་འཛིན་བྱས་པ་མེད་པ་དང་།རྣལ་འབྱོར་མངོན་སུམ་ནི་གཟུང་འཛིན་གྱི་རྣམ་པ་ལས་འདས་པས་སོ།དེ་ཡང་ཚད་གཞུང་རང་ལས།དོན་དམ་ཤེས་བྱ་མ་ཡིན་པར་འགྱུར་ཞེ་ན་འདོད་དེ།དེ་བློ་འདས་ཡིན་པའི་ཕྱིར་རོ།དེ་ལྟར་རྣལ་འབྱོར་མངོན་སུམ་གྱི་གཞལ་བྱ་མ་ཡིན་པར་ཐལ་ཞེ་ན།རྣལ་འབྱོར་མངོན་སུམ་གྱི་གཞལ་བྱ་ཡིན་ཡང་ཤེས་བྱ་མ་ཡིན་ཏེ།ཡུལ་དང་ཡུལ་ཅན་དབྱིངས་ཤེས་དབྱེར་མེད་དུ་གཟིགས་པའི་ཕྱིར།ཞེས་གསུངས་ལ།